ΓΡΑΠΤΗ ΕΡΩΤΗΣΗ E-2871/98

υποβολή: Antoni Gutiérrez Díaz (GUE/NGL) προς την Επιτροπή

(28 Σεπτεμβρίου 1998)

Θέμα: Επέκταση του δικτύου καλωδίωσης

Η πρόσβαση στα νέα μέσα διασύνδεσης πολυμέσων μέσω καλωδίου από τους περισσότερους πολίτες, τόσο σε ατομική βάση κατ' οίκον όσο και των επιχειρήσεων, διαφόρων φορέων, εκπαιδευτικών και διοικητικών κέντρων, είναι τη στιγμή αυτή ένα από τα σημαντικότερα μέσα για την εξασφάλιση της επιτυχίας των πολιτικών οικονομικής ανάκαμψης, αποκατάστασης της ισορροπίας στα αστικά κέντρα, πρόσβασης στην επαγγελματική κατάρτιση και στις νέες μορφές της συμμετοχικής δημοκρατίας.

1. Ποια μέτρα προτίθεται να λάβει η Επιτροπή για να εξασφαλίσει την ταχεία επέκταση των καλωδιακών δικτύων στο μεγαλύτερο δυνατό αριθμό ευρωπαϊκών πόλεων, με εγγυήσεις για την παγκόσμια εμβέλεια των υπηρεσιών;

2. Προτίθεται η Επιτροπή να εκπονήσει κάποιο πρόγραμμα ή να προβλέψει κάποιο ειδικό σχέδιο που να αναφέρεται στην επέκταση των υπηρεσιών μέσω καλωδιακών δικτύων στην οικιστική και την περιφερειακή πολιτική;

Απάντηση του κ. Bangemann εκ μέρους της Επιτροπής

(6 Νοεμβρίου 1998)

Η πλήρης ελευθέρωση της κοινοτικής αγοράς τηλεπικοινωνιών (υποδομής και υπηρεσιών) ισχύει από τις αρχές 1998 και η σημαντικότερη προτεραιότητα της Επιτροπής είναι να εξασφαλίσει ουσιαστική εφαρμογή του ανταγωνισμού και δυνατότητα επιλογής για τους χρήστες. Οι φορείς εκμετάλλευσης καλωδιακής τηλεόρασης είναι τώρα ελεύθεροι να προσφέρουν τηλεπικοινωνιακές υπηρεσίες και πολλοί επενδύουν στα δίκτυά τους ώστε να παρέχουν τηλεφωνικές υπηρεσίες και υπηρεσίες Internet.

Συγχρόνως, η οδηγία 98/10/EK της 26ης Φεβρουαρίου 1998 για την εφαρμογή της παροχής ανοικτού δικτύου στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον(1) προβλέπει ένα καθορισμένο ελάχιστο σύνολο υπηρεσιών καθορισμένης ποιότητας στις οποίες θα πρέπει να έχουν πρόσβαση όλοι οι χρήστες, ανεξαρτήτως γεωγραφικής θέσης και, ανάλογα με τις ιδιαίτερες εθνικές συνθήκες, σε προσιτή τιμή. Στο εν λόγω σύνολο υπηρεσιών περιλαμβάνεται η παροχή φωνητικής τηλεφωνίας σε σταθερή θέση η οποία να επιτρέπει επίσης τη λειτουργία fax και modem (για τη μετάδοση δεδομένων) καθώς και η παροχή των εξής υπηρεσιών: συνδρομή από τηλεφωνητή, υπηρεσίες επείγουσας ανάγκης και καταλόγου (συμπεριλαμβανομένης της παροχής καταλόγων συνδρομητών), παροχή κοινόχρηστων τηλεφώνων και, όπου ενδείκνυται, ειδικών εγκαταστάσεων για πελάτες που είναι άτομα με ειδικές ανάγκες ή που έχουν ιδιαίτερες ανάγκες. Εν τούτοις, η κοινοτική νομοθεσία δεν διευκρινίζει τα τεχνικά μέσα με τα οποία πρέπει να παρέχεται η ως άνω καθολική υπηρεσία. Στην πράξη, οι υφιστάμενοι φορείς παροχής υπηρεσιών είναι γενικά υπεύθυνοι για την παροχή καθολικής υπηρεσίας αυτή τη στιγμή, αλλά η ταχέως μεταβαλλόμενη κατάσταση της αγοράς δείχνει ότι οι νέοι φορείς εκμετάλλευσης (καλωδίων ή άλλων μέσων) είναι πολύ πρόθυμοι να παρέχουν υπηρεσίες Internet και άλλες νέες υπηρεσίες με ευνοϊκούς όρους.

Η Επιτροπή έχει επίσης θεσπίσει προγράμματα στο πλαίσιο των πολιτικών της για αστική και περιφερειακή ανακατανομή. Παραδείγματος χάριν, το πρόγραμμα Rubis (rιseau ubiquitaire ΰ intιgration de services) εισήχθη τον Ιανουάριο του 1998(2) ως ανταλλαγή εμπειριών μεταξύ ορισμένων τοπικών αρχών σε τρία κράτη μέλη (Γερμανία, Γαλλία, Φινλανδία) για υπηρεσίες γενικού ενδιαφέροντος (υγειονομική περίθαλψη, εκπαίδευση, διοίκηση, μεταφορές, κάρτες κοινωνικής ασφάλειας).

Το πρόγραμμα TEN-Telecom προβλέπει επιλεκτική οικονομική ενίσχυση για να προωθηθεί η ανάπτυξη νέων τηλεπικοινωνιακών υπηρεσιών και εφαρμογών, που να ικανοποιούν τις ανάγκες των χρηστών από τον δημόσιο και ιδιωτικό τομέα. Προωθεί τα αστικά και περιφερειακά δίκτυα πληροφοριών που διασυνδέουν νοικοκυριά, επιχειρήσεις, τοπικές διοικήσεις, κοινωνικούς οργανισμούς και τοπικούς παροχείς περιεχομένου. Οι υπηρεσίες μπορούν να προσφερθούν από διάφορα είδη υποδομών.

Η Επιτροπή εξακολουθεί να παρακολουθεί την ανάπτυξη των νέων φορέων εκμετάλλευσης και δικτύων (συμπεριλαμβανομένων των καλωδιακών δικτύων και των πρωτοβουλιών αστικών και τοπικών αρχών). Κατά την αναθεώρηση του τηλεπικοινωνιακού κανονιστικού πλαισίου του 1999, η Επιτροπή θα εξετάσει τις εξελίξεις και τα ζητήματα σχετικά με την καθολική υπηρεσία συμπεριλαμβανομένων των αναγκών του δημοσίου και του ιδιωτικού τομέα.

(1) ΕΕ L 101 της 1.4.1998.

(2) Βλέπε http://www.ehto.be/ht projects/html/dynamic/106.html.